text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Ekuhambeni kwexesha uAbhimeleki+ unyana kaYerubhahali waya kwaShekem+ kubantakwabo nina waza wathetha kubo nakuyo yonke intsapho yendlu kayise kanina, esithi:
2 “Ncedani, thethani, ezindlebeni zabo bonke abanini-mhlaba bakwaShekem, ‘Kukuphi na okulunge ngakumbi kuni, kukulawulwa ngamadoda angamashumi asixhenxe,+ bonke oonyana bakaYerubhahali, okanye kukulawulwa ngumntu omnye? Kwaye nimele nikhumbule ukuba ndilithambo lenu nenyama yenu.’”+
3 Ngoko abantakwabo nina bawathetha onke la mazwi ngaye ezindlebeni zabo bonke abanini-mhlaba bakwaShekem kangangokuba intliziyo yabo yatyekela ngakuAbhimeleki,+ kuba bathi: “Ngumntakwethu.”+
4 Baza bamnika amaqhosha esilivere angamashumi asixhenxe avela endlwini kaBhahali-bheriti,+ kwaye ngawo uAbhimeleki waqesha amadoda angoongantweni nasileyo,+ ukuze ampheleke.
5 Emva koko waya endlwini kayise eOfra+ waza wababulala abantakwabo,+ oonyana bakaYerubhahali, amadoda angamashumi asixhenxe, elityeni elinye, kodwa uYotham unyana ongoyena mncinane kaYerubhahali wasala, ngenxa yokuba wazifihla.
6 Kamva bonke abanini-mhlaba bakwaShekem nayo yonke indlu kaMilo+ yahlanganisana ndawonye kwaye uAbhimeleki yamenza ukumkani,+ kufuphi nomthi omkhulu,+ intsika eyayikwaShekem.+
7 Xa bakuxelayo oko kuYotham yena kwaoko wema phezulu kwiNtaba iGerizim+ yaye waliphakamisa ilizwi lakhe waza wamemeza wathi kubo: “Ndiphulaphuleni, nina banini-mhlaba bakwaShekem, ukuze uThixo aniphulaphule:
8 “Kwathi ngaxa lithile imithi yaya kuthambisa ukumkani phezu kwayo. Ngoko yathi kumthi womnquma,+ ‘Yiba ngukumkani phezu kwethu.’+
9 Kodwa umnquma wathi kuyo, ‘Ndikuyeke na ukutyeba kwam ekuzukiswa+ ngako uThixo nabantu, ndize ndiye kujinga phezu kweminye imithi?’+
10 Yaza imithi yathi kumkhiwane,+ ‘Yiza, ube ngukumkanikazi phezu kwethu.’
11 Kodwa umkhiwane wathi kuyo, ‘Ndibuyeke na ubumnandi bam nemveliso yam elungileyo, ndize ndiye kujinga phezu kweminye imithi?’+
12 Imithi yathi kumdiliya, ‘Yiza, ube ngukumkanikazi phezu kwethu.’
13 Waza umdiliya wathi kuyo, ‘Ndiyiyeke na iwayini yam entsha eyenza uThixo nabantu babe nemihlali,+ ndize ndiye kujinga phezu kwemithi?’
14 Ekugqibeleni yonke eminye imithi yathi kwiqunube,+ ‘Yiza, ube ngukumkani phezu kwethu.’
15 Laza iqunube lathi emithini, ‘Ukuba liyinyaniso elokuba niyandithambisa njengokumkani phezu kwenu, yizani nifune indawo yokusabela phantsi komthunzi wam.+ Kodwa ukuba akunjalo, makuphume umlilo+ equnubeni uyidle imisedare+ yaseLebhanon.’+
16 “Ke kaloku ukuba nenze ngenyaniso nangokungenasiphoso nokuba nimenze ukumkani uAbhimeleki,+ kwaye ukuba kukulunga oku niye nakuqhelisela kuYerubhahali nakwindlu yakhe, yaye ukuba niye nenza kuye oko kufanelwe kukwenziwa zizandla zakhe,
17 xa ubawo wanilwelayo+ ewubeka esichengeni umphefumlo wakhe+ ukuze anihlangule kwisandla sikaMidiyan;+
18 kwaye nina niye nasuka nxamnye nendlu kabawo namhlanje ukuze nibulale oonyana bakhe,+ amadoda angamashumi asixhenxe,+ elityeni elinye, nokuze uAbhimeleki, unyana wekhobokazana lakhe,+ nimenze ukumkani+ phezu kwabanini-mhlaba bakwaShekem ngenxa yokuba engumntakwenu;
19 ewe, ukuba nenze ngenyaniso nangokungenasiphoso kuYerubhahali nakwindlu yakhe namhla, yibani nemihlali ngoAbhimeleki naye makabe nemihlali ngani.+
20 Kodwa ukuba akunjalo, makuphume umlilo+ kuAbhimeleki ubadle abanini-mhlaba bakwaShekem nendlu kaMilo,+ yaye makuphume umlilo+ kubanini-mhlaba bakwaShekem nakwindlu kaMilo udle uAbhimeleki.”+
21 Wasaba uYotham+ wabaleka waya eBhere, wahlala apho ngenxa ka-Abhimeleki umntakwabo.
22 Yaye uAbhimeleki wazenza inkosana kwaSirayeli iminyaka emithathu.+
23 Waza uThixo wavelisa umoya ombi+ phakathi koAbhimeleki nabanini-mhlaba bakwaShekem, kwaye abanini-mhlaba bakwaShekem baqhubana ngobuqhophololo+ noAbhimeleki,
24 ukuze ugonyamelo olwalwenziwe koonyana bakaYerubhahali abangamashumi asixhenxe lube nokuza+ nokuze igazi labo alibeke kuAbhimeleki umntakwabo ngenxa yokuba wababulala,+ nakubanini-mhlaba bakwaShekem ngenxa yokuba bazomeleza izandla zakhe+ ukuze ababulale abantakwabo.
25 Ngoko abanini-mhlaba bakwaShekem bambekela amadoda alalelayo phezulu entabeni, yaye ayephanga wonk’ ubani owayedlula ngakuwo endleleni. Ekuhambeni kwexesha kwaxelwa oku kuAbhimeleki.
26 Waza uGahali+ unyana kaEbhedi weza nabantakwabo wawelela kwaShekem,+ nabanini-mhlaba bakwaShekem bakholosa ngaye.+
27 Yaye baphuma njengesiqhelo baya entsimini, bavuna iidiliya zesidiliya sabo baza bazixovula, baqhuba umsitho wemigcobo,+ emva koko baya endlwini yothixo wabo+ baza badla, basela,+ bamqalekisa+ uAbhimeleki.
28 Waza uGahali unyana kaEbhedi wahlabela mgama wathi: “Ngubani na uAbhimeleki,+ engubani na uShekem ukuba simkhonze? Akangonyana kaYerubhahali na,+ yaye asingoZebhule+ na umveleli wakhe? Khonzani amadoda akwaHamore,+ uyise kaShekem, nina, kodwa kutheni thina sifanele simkhonze?
29 Kuphela nje ukuba esi sizwana besisesandleni sam!+ Bendiya kumshenxisa uAbhimeleki.” Kwaye wahlabela mgama wathi kuAbhimeleki: “Wandise umkhosi wakho uze uphume.”+
30 Yaye uZebhule inkosana yesixeko waweva amazwi kaGahali unyana kaEbhedi.+ Waza wavutha umsindo wakhe.
31 Ngoko wathumela abathunywa ngamaqhinga kuAbhimeleki, esithi: “Khangela! UGahali unyana kaEbhedi nabantakwabo ngoku beze kwaShekem,+ kwaye ngoku bahlanganisa isixeko nxamnye nawe.
32 Ke kaloku vuka ngobusuku,+ wena nabantu abakunye nawe, uze ubalalele+ entsimini.
33 Yaye kuya kuthi kusasa kamsinya nje lakukhanya ilanga uvuke ekuseni, uze uxhabashe uye esixekweni; kwaye xa yena nabantu abakunye naye besiza kuwe, nawe wenze kuye kanye njengokufumana kwesandla sakho.”
34 Ngako oko uAbhimeleki nabo bonke abantu ababekunye naye bavuka ngobusuku, baza balalela iShekem bengamabutho amane.
35 Kamva uGahali+ unyana kaEbhedi waphuma waza wema emnyangweni wesixeko. Waza waphakama uAbhimeleki kwindawo yokulalela nabantu ababekunye naye.
36 Xa uGahali wababonayo abantu, kwaoko wathi kuZebhule: “Khangela! Abantu behla phezulu entabeni.” Kodwa uZebhule wathi kuye: “Ubona izithunzi zeentaba ngathi ngabantu.”+
37 Kamva uGahali waphinda wathetha waza wathi: “Khangela! Abantu bayehla esazulwini selizwe, kwaye elinye ibutho liza ngendlela yomthi omkhulu womMeyonenim.”
38 UZebhule wathi kuye: “Liphi kaloku elaa lizwi beliphuma emlonyeni wakho,+ ‘Ngubani na uAbhimeleki ukuba simkhonze?’+ Asingabo na aba bantu owabagatyayo?+ Nceda, hamba ngoku uye kulwa nabo.”
39 Ngoko uGahali waphuma phambi kwabanini-mhlaba bakwaShekem waza walwa noAbhimeleki.
40 Yaye uAbhimeleki wamsukela, wasaba phambi kwakhe; landa inani labo babuleweyo baya kufikelela esangweni.
41 UAbhimeleki waqhubeka ehlala eAruma, kwaye uZebhule+ wamgxotha uGahali+ nabantakwabo ukuba angahlali kwaShekem.+
42 Yaye kwathi ngemini elandelayo abantu baphuma besiya entsimini. Ngoko bamxelela uAbhimeleki.+
43 Ngenxa yoko wabathabatha abantu wabahlula bangamabutho amathathu+ baza balalela entsimini. Waza wakhangela, yaye abantu babephuma esixekweni. Ke kaloku waphakama nxamnye nabo waza wabaxabela.
44 Yaye uAbhimeleki namabutho awayekunye naye baxhabasha ukuze bame esangweni lesixeko, ngoxa amabutho amabini axhabashela kubo bonke ababesentsimini, aza abaxabela.+
45 Kwaye uAbhimeleki walwa nesixeko yonke loo mini waza wasithimba isixeko; wababulala abantu ababekuso,+ emva koko wasidiliza isixeko+ waza wasihlwayela ngetyuwa.+
46 Xa bakuvayo oko bonke abanini-mhlaba benqaba yakwaShekem, kwangoko baya kwigumbi eliphantsi komhlaba endlwini kaEle-bheriti.+
47 Kwaza kwaxelwa kuAbhimeleki ukuba bonke abanini-mhlaba benqaba yakwaShekem baqokelelene ndawonye.
48 UAbhimeleki wenyuka waya kwiNtaba yaseTsalmon,+ yena nabo bonke abantu ababekunye naye. Ke kaloku uAbhimeleki wathabatha izembe esandleni sakhe waza wagawula isebe lemithi, waliphakamisela kwigxalaba lakhe waza wathi ebantwini ababekunye naye: “Oko nikubone ndikwenza—khawulezani, yenzani njengam!”+
49 Ngoko bonke abantu bazigawulela ngamnye isebe baza balandela uAbhimeleki. Ngoko bawabeka ngakwigumbi eliphantsi komhlaba, baza batshisa ngawo igumbi eliphantsi komhlaba, kangangokuba bonke abantu benqaba yakwaShekem bafa nabo, malunga newaka lamadoda nabafazi.+
50 Yaye uAbhimeleki waya eTebhetse+ wamisa inkampu ngaseTebhetse waza wayithimba.
51 Njengoko inqaba yayiphakathi esixekweni, kwakulapho asabela khona onke amadoda nabafazi nabo bonke abanini-mhlaba besixeko, emva koko bayivala baza benyukela eluphahleni lwenqaba.
52 Yaye uAbhimeleki waya kwinqaba waza walwa nayo, wenyuka wasondela emnyangweni wenqaba ukuze ayitshise ngomlilo.+
53 Waza mfazi uthile waphosa ilitye lokusila langaphezulu entlokweni ka-Abhimeleki, wamtyumza ukakayi.+
54 Ngoko wakhawuleza wabiza umlindi owayethwele izixhobo zakhe wathi kuye: “Rhola ikrele lakho undibulale,+ ngokoyikela ukuba baya kuthi ngam, ‘Ubulewe ngumfazi.’” Ngokukhawuleza umlindi wakhe wamhlaba, waza wafa.+
55 Xa amadoda akwaSirayeli abonayo ukuba uAbhimeleki ufile, aya elowo endaweni yakhe.
56 Ngaloo ndlela uThixo wenza ukuba ububi buka-Abhimeleki awayebenze kuyise ngokubulala abantakwabo abangamashumi asixhenxe bubuye.+
57 Yaye bonke ububi bamadoda akwaShekem uThixo wabenza babuyela ezintlokweni zawo, ukuze isiqalekiso+ sikaYotham+ unyana kaYerubhahali+ sibe phezu kwawo.+
Yithumele
Yithumele
ABagwebi 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=7&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Ibali 59: Isizathu Sokuba UDavide Abaleke
AKUBA uDavide ebulele uGoliyati, intloko yomkhosi wakwaSirayeli uAbhinere umzisa kuSawule. USawule uyayivuyela kunene into eyenziwe nguDavide. Umenza intloko yomkhosi wakhe aze amthabathe aye kumhlalisa endlwini kakumkani.
Kamva, ekubuyeni komkhosi ekulweni namaFilisti, abafazi bavuma ingoma: ‘USawule ubulele amawaka kodwa uDavide ubulele amashumi amawaka.’ Le nto imenza abe nomona uSawule kuba uDavide uzukiswa ngaphezu koSawule. Kodwa uYonatan unyana kaSawule akanamona. Umthanda kunene uDavide yaye uDavide naye uyamthanda uYonatan. Ngoko bobabini bayathembisana ukuba baya kusoloko bengabahlobo
UDavide lichule lokwenene ekubetheni uhadi yaye uSawule uyawuthanda umculo odlalwa nguDavide. Kodwa ngenye imini umona kaSawule umbangela enze into embi. Ngoxa uDavide ebetha uhadi, uSawule uthabatha umkhonto wakhe aze awuphose, esithi: ‘Ndiza kumqhama nodonga uDavide!’ Kodwa uDavide uyaphepha uze umkhonto umphose. Kamva uSawule ubuya amphose ngomkhonto wakhe uDavide. Ke ngoku uDavide uyazi ukuba kufuneka elumke kunene.
Uyasikhumbula na isithembiso esenziwa nguSawule? Wathi uya kunikela intombi yakhe ibe ngumfazi wendoda ebulala uGoliyati. Ekugqibeleni uSawule uxelela uDavide ukuba angayifumana intombi yakhe uMikali kodwa kuqala umele abulale i-100 leentshaba ezingamaFilisti. Khawufan’ ucinge! USawule unethemba lokuba amaFilisti aza kumbulala uDavide. Kodwa akubi njalo yaye ke uSawule unika uDavide intombi yakhe ukuba ibe ngumkakhe.
Ngenye imini uSawule uxelela uYonatan nabo bonke abakhonzi bakhe ukuba ufuna ukumbulala uDavide. Kodwa uYonatan uthi kuyise: ‘Musa ukumenzakalisa uDavide. Akazange akwenze nto imbi. Kunoko, konke akwenzileyo kube kuluncedo kuwe. Wabubeka esichengeni ubomi bakhe xa wabulala uGoliyati yaye wathi wena wakukubona oko wavuya.’
USawule uyamphulaphula unyana wakhe aze athembise ukuba akayi kumenzakalisa uDavide. UDavide uyabuyiswa yaye usebenza endlwini kaSawule kwakhona njengangaphambili. Noko ke, ngenye imini ngoxa uDavide edlala umculo, kwakhona uSawule uphosa umkhonto kuDavide. UDavide uyaphepha, uze umkhonto uhlabe eludongeni. Esi sisihlandlo sesithathu! Ngoku uDavide uyazi ukuba kufuneka ebalekile!
Ngobo busuku uDavide uya endlwini yakhe. Kodwa uSawule uthumela amadoda athile ukuba aye kumbulala. UMikali uyakwazi okucetywe nguyise. Ngoko uthi kwindoda yakhe: ‘Ukuba akubaleki ngobu busuku, ngomso woba ufile.’ Ngobo busuku uMikali wamhlisa uDavide ngefestile ukuze abaleke. Kangangeminyaka esixhenxe uDavide kwafuneka ezimele kwiindawo ezahlukeneyo ukuze angafunyanwa nguSawule.
Imibuzo
- Kutheni uSawule emmonela uDavide, kodwa wahluke njani unyana kaSawule uYonatan?
- Kwenzeka ntoni ngoxa uDavide edlalela uSawule uhadi?
- USawule uthi makenze ntoni uDavide ngaphambi kokuba atshate nentombi yakhe uMikali, ibe kutheni uSawule ethetha oku?
- Xa uDavide edlalela uSawule uhadi, kwenzeka ntoni okwesihlandlo sesithathu njengoko sibona emfanekisweni?
- UMikali ubusindisa njani ubomi bukaDavide, yaye kunyanzeleka ukuba enze ntoni uDavide kangangeminyaka esixhenxe?
Imibuzo eyongezelelekileyo
- Funda eyoku-1 kaSamuweli 18:1-30.
Uthando lokunyaniseka analo uYonatan ngoDavide lulufanekisela njani uthando oluphakathi ‘kwezinye izimvu’ ‘nomhlambi omncinane’? (1 Sam. 18:1; Yoh. 10:16; Luka 12:32; Zek. 8:23)
Ngenxa yesibakala sokuba uYonatan inguye owayemele ukuba yindlalifa kaSawule, eyoku-1 kaSamuweli 18:4 ikubonisa njani ukuzithoba kwakhe ngokupheleleyo kulowo unyulwe njengokumkani?
Umzekelo kaSawule ubonisa njani ukuba umona unokukhokelela kwisono esinzulu, yaye oku kusisilumkiso njani kuthi? (1 Sam. 18:7-9, 25; Yak. 3:14-16)
- Funda eyoku-1 kaSamuweli 19:1-17.
Ukuya kukaYonatan kuSawule, kwabubeka njani esichengeni ubomi bakhe? (1 Sam. 19:1, 4-6; IMize. 16:14)

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Ke kaloku wonke umhlaba wawululwimi-lunye kwaye untetho-nye.
2 Kwathi ke ekuhambeni kwabo besiya ngasempuma ekugqibeleni bafumana ithafa elisentlanjeni kwilizwe laseShinare,+ baza bahlala khona.
3 Yaye bathi, omnye komnye: “Yizani! Masenze izitena, sizitshise.” Ngoko basebenzisa izitena endaweni yamatye, nebhitumene endaweni yodaka.+
4 Baza ke bathi: “Yizani! Masizakhele isixeko kwanenqaba encopho yayo ifikelela emazulwini,+ size sizenzele igama elidumileyo,+ kuba hleze sichithakale emhlabeni wonke.”+
5 Wandula ke uYehova wehla ukuze asibone isixeko eso nenqaba leyo babeyakhile oonyana babantu.+
6 Emva koko uYehova wathi: “Khangela! Abantu banye, nolwimi lwabo bonke lunye,+ yaye baqala ngokwenza oku. Ayikho ke ngoku into abacinga ukuyenza enokubanqabela.+
7 Yiza ke ngoku! Masihle+ size siludube+ ulwimi lwabo ukuze bangevani ngentetho.”+
8 Ngako oko uYehova wabachithachitha bathi saa emhlabeni wonke,+ baza bayeka ukwakha isixeko eso.+
9 Kungenxa yoko le nto kwathiwa igama laso yiBhabheli,+ kuba uYehova waluduba khona apho ulwimi lomhlaba wonke, waza wabachithachitha+ kwalapho uYehova emhlabeni wonke.
10 Yiyo le imbali kaShem.+
UShem wayeneminyaka elikhulu ubudala xa wazala uArpakhishadi+ kwiminyaka emibini emva konogumbe.
11 Emva kokuzala kwakhe uArpakhishadi uShem waphila iminyaka engamakhulu amahlanu. Ngelo thuba wazala oonyana neentombi.+
12 UArpakhishadi waphila iminyaka engamashumi amathathu anesihlanu. Waza ke wazala uShela.+
13 Emva kokuzala kwakhe uShela uArpakhishadi waphila iminyaka engamakhulu amane anesithathu. Ngelo thuba wazala oonyana neentombi.
14 UShela waphila iminyaka engamashumi amathathu. Waza ke wazala uEbhere.+
15 Emva kokuzala kwakhe uEbhere uShela waphila iminyaka engamakhulu amane anesithathu. Ngelo thuba wazala oonyana neentombi.
16 UEbhere waphila iminyaka engamashumi amathathu anesine. Waza ke wazala uPelege.+
17 Emva kokuzala kwakhe uPelege uEbhere waphila iminyaka engamakhulu amane anamashumi amathathu. Ngelo thuba wazala oonyana neentombi.
18 UPelege waphila iminyaka engamashumi amathathu. Waza ke wazala uRewu.+
19 Emva kokuzala kwakhe uRewu uPelege waphila iminyaka engamakhulu amabini anesithoba. Ngelo thuba wazala oonyana neentombi.
20 URewu waphila iminyaka engamashumi amathathu anesibini. Waza ke wazala uSerugi.+
21 Emva kokuzala kwakhe uSerugi uRewu waphila iminyaka engamakhulu amabini anesixhenxe. Ngelo thuba wazala oonyana neentombi.
22 USerugi waphila iminyaka engamashumi amathathu. Waza ke wazala uNahore.+
23 Emva kokuzala kwakhe uNahore uSerugi waphila iminyaka engamakhulu amabini. Ngelo thuba wazala oonyana neentombi.
24 UNahore waphila iminyaka engamashumi amabini anesithoba. Waza ke wazala uTera.+
25 Emva kokuzala kwakhe uTera uNahore waphila iminyaka elikhulu elineshumi elinesithoba. Ngelo thuba wazala oonyana neentombi.
26 UTera waphila iminyaka engamashumi asixhenxe, waza emva koko wazala uAbram,+ uNahore+ noHaran.
27 Yiyo le imbali kaTera.
UTera wazala uAbram, uNahore noHaran; yena uHaran wazala uLote.+
28 Kamva uHaran wafa esekho uTera uyise ezweni lokuzalwa kwakhe, eUre+ yamaKhaledi.+
29 Yaye uAbram noNahore bathabatha abafazi. Igama lomfazi ka-Abram lalinguSarayi,+ ngoxa igama lomfazi kaNahore lalinguMilka,+ intombi kaHaran, uyise kaMilka noyise kaIska.
30 Kodwa uSarayi wayeludlolo,+ engenamntwana.
31 Emva koko uTera wathabatha uAbram unyana wakhe noLote, unyana kaHaran, umzukulwana wakhe,+ noSarayi+ umolokazana wakhe, umfazi ka-Abram unyana wakhe, baza baphuma naye eUre yamaKhaledi baya kwilizwe lakwaKanan.+ Ethubeni bafika kwelakwaHaran+ baza bahlala khona.
32 Imihla kaTera yaba yiminyaka engamakhulu amabini anesihlanu. Wafa ke ngoko uTera ekwelakwaHaran.
Yithumele
Yithumele
Genesis 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
APRILI 6, 2016
EHUNGARY
EHungary Kwenziwa Utyhilo-Litye Kukhunjulwa AmaNgqina Awabulawa NgamaNazi
EBUDAPEST, eHungary—Kwenziwa utyhilo-litye lokukhumbula amaNgqina kaYehova amane awanyamezela intshutshiso ngexesha lamaNazi. Olu tyhilo-litye lwenziwa ngoDisemba 11, 2015.
ULajos Deli, uAntal Hönisch, uBertalan Szabό noJános Zsondor babulawa esidlangalaleni nguMbutho wamaNazi iArrow Cross owawukwizixeko zaseHungary iKörmend neSárvár ngoMatshi 1945 ngenxa yokwala kwawo ukungena emkhosini weMfazwe Yehlabathi Yesibini. Ilitye lesikhumbuzo libhalwe amagama abo namazwi eBhayibhile akwiZenzo 5:29 athi: “Simele sithobele uThixo njengomlawuli kunabantu.”
UGqr. Csaba Latorcai, ongusekela-sosiba kumbutho wezentlalo, wathi xa egabula izigcawu: “Eli litye lelokukhumbula abafana abane abangamaNgqina kaYehova, . . . babambelela kumthetho othi: ‘uze ungabulali’ ibe bamamela isazela sabo njengoko babengafanele balwe nabanye.”
UGqr. Szabolcs Szita, owaba sesinye isithethi kolu tyhilo-litye wathi: “Ukutyhila eli litye luloyiso ngenxa yokuba kangangeminyaka emininzi amaNgqina kaYehova aye akabalwa kwabo babetshutshiswa ngurhulumente wamaNazi. Ukholo lwaba bafana bane babulawayo lwalomelele kangangokuba bakwazi ukuthembeka de kwasa ekufeni. Bonke bangumzekelo omhle esinokuwuxelisa namhlanje.”
Ongaqhagamshelana Nabo:
Ehlabathini: UDavid A. Semonian, Office of Public Information, tel. +1 718 560 5000
EHungary: UAndrás Simon, tel. +36 1 401 1118


text:
Ixesha Lokuphuma Kwihotele IBossert
Ngo-2012, amaNgqina kaYehova athengisa iBossert Hotel. Izitshixo zadluliselwa kumnikazi omtsha, yaye njengezinye iindwendwe ezininzi, amaNgqina emka kuyo. Imali ethengiswe ngayo iza kusetyenziselwa ukuhambisela phambili umsebenzi wamaNgqina kaYehova wokufundisa iBhayibhile.
AmaNgqina aye asithengisa esi sakhiwo sinemigangatho eyi-14 nesakhiwe ngesimbo sokwakha saseItali kuba abasebenzi kwikomkhulu bayafuduka eBrooklyn, eNew York, besiya kwizakhiwo ezitsha eziseWarwick.
Imbali Yeminyaka Elikhulu
IBossert yakhiwa nguLouis Bossertt, umrhwebi wengqushu yamaplanga waseNew York, ngo-1909. Yayiza kuba yihotele yeendwendwe neyabantu ababeza kuyenza amakhaya abo. Ngenxa yokuba yayizala ngokukhawuleza, ngo-1914 wongeza amanye amagumbi, nto leyo eyayenza yaphantse yaphindeka kabini kobukhulu. Ngo-1916 kumgangatho ongaphezulu kongezwa ivenkile yokutyela ebizwa ngokuba yiMarine Roof.
Kwiminyaka ye-1980, amaNgqina kaYehova asithenga aza asihlaziya esi sakhiwo ukuze silungele abasebenzi abakwikomkhulu lawo nababeza kuhlala kuso. Iiballrooms zajikwa zaba ngamagumbi okutyela yaza indawo yokutyela eyayikumgangatho ongaphezulu yaba ligumbi lokuphumla abo bahlala apho neendwendwe zabo.
Ukususela ngo-2010, kwesi sakhiwo bekufikela iindwendwe ezingamaNgqina kaYehova ezisuka kulo lonke ihlabathi ezize kutyelela ikomkhulu.
Umnikazi omtsha wesi sakhiwo ufuna ukusijika asenza ihotele. Kuza kuba lula ukutshintsha iBossert eyindawo yokufota nenamagumbi okulala umntu omnye ibe yihotele ekumgangatho ophezulu ngenxa yemeko entle yesi sakhiwo.
Ukubuyisela Ubuhle
Ngaphambi kokuba amaNgqina kaYehova afudukele eBossert, yayingasalungiswa kangangeminyaka. Iindonga zayo zangaphandle ezimhlophe zazimdaka, ilitye elijikeleze nelihombise ekupheleni kodonga laliqhekekile nesakhiwo eso singasemanga kakuhle. Iifestile zazindala ziphephezel’ umoya. IMarine Roof yona yayiyindawo yamahobe. Ngoko saqalisa ukulungiswa. AmaNgqina kaYehova aphuma kulo lonke elaseUnited States asebenzisa ixesha nobuchule anabo elungisa esi sakhiwo, aza asigqiba ngo-1991.
Ngoxa ayesilungisa, amaNgqina acoca aza alungisa udonga olungaphandle lwelimestone negranite. Asusa ilitye elalihombise ekupheleni kodonga afaka elifana nalo. Afaka iifestile ezintsha zemahogany.
Asilungisa sonke esi sakhiwo ngaphakathi, ingakumbi igumbi elihle ekufikelwa kulo. Alungisa iindonga zemarble ezonakeleyo ngamatye ekwari awayevela eItali. Kwalungiswa nesilingi yophahla eyayinobuqheleqhele neyayonakaliswe ngamanzi.
Kwabanzima xa kufikwa kwiintsika ezinkulu zentsimbi ezikweli gumbi. Ekuqaleni zazisanyentwe ngobuchule baseItali obenza zangathi zenziwe ngemarble . Noko ke, zazisele zipeyintwe izihlandlo ezininzi ngabanikazi bangaphambili besi sakhiwo. Akukho namnye kwaba bazalwana babelungisa esi sakhiwo owayekwazi ukuzisamenta zibe njengakuqala. Umzi ogcina iincwadi weyunivesithi ekufutshane wawunencwadi eyayibonisa iindlela zokusamenta ezi ntsika zibengathi zenziwe ngemarble. Aba bazalwana bafunda ezo ncwadi baza bachitha iiveki besamenta ezi ntsika ukuze zisondele kwinto ezaziyiyo ngaphambili.
Xa sagqitywayo ukulungiswa ngo-1991, sasisihle ngokwenene. Ngenxa yemigudu eyenziwayo yokulungisa iBossert, yafumana imbasa eyiLucy G. Moses Preservation Award.


text:
Isifundo 3
Yaziwa Njani Inyaniso YeBhayibhile?
IBhayibhile yaprofeta yathi emva kokufa kukaKristu, phakathi kwamaKristu okuqala kwakuya kuvela abafundisi bobuxoki, kwaye babeya kuyingxenga imfundiso eyinyaniso yeBhayibhile. (IZenzo 20:29, 30) Ekuhambeni kwexesha kwenzeka kanye loo nto. Baxuba iimfundiso zikaYesu nezobuhedeni, aqalisa ukuvela amaKristu obuxoki. (2 Timoti 4:3, 4) Sinokuqiniseka njani ukuba namhlanje sikuqonda ngokwenene oko kufundiswa yiBhayibhile?
Kwafika ixesha lokuba uYehova ayityhile inyaniso. Waprofeta wathi, ‘ngexesha lesiphelo ulwazi lokwenyaniso luya kuba luninzi.’ (Daniyeli 12:4) Ngowe-1870, iqaqobana labantu ababefuna inyaniso laqonda ukuba iicawa ezininzi zifundisa izinto ezingekhoyo eZibhalweni. Ngoko ke, laqalisa ukufuna ukwazi ezona mfundiso zeBhayibhile, waza uYehova walinceda lazazi kakuhle izibhalo.
Amadoda anyanisekileyo ayifundisisa ngenyameko iBhayibhile. Abo Bafundi beBhayibhile banyanisekileyo baqalisa indlela yokufundisisa esiyisebenzisayo nanamhlanje. Baxubusha imfundiso yeBhayibhile nganye. Xa kukho umbandela weBhayibhile abangawuqondiyo, babekhangela ezinye iindinyana eziwucacisayo. Xa befikelela kwisigqibo esivisisana nazo zonke iZibhalo, babesibhala phantsi. Ngenxa yokuvumela ingcaciso yeBhayibhile, bafumana inyaniso ngegama likaThixo noBukumkani, injongo yakhe ngoluntu nomhlaba, imeko yabafi kunye nethemba lovuko. Uphando abalwenzayo lwabakhulula kwiimfundiso nezenzo ezininzi zobuxoki.—Yohane 8:31, 32.
Ngowe-1879 aBafundi beBhayibhile baqonda ukuba lifikile ixesha lokwazisa bonke abantu inyaniso. Ngaloo nyaka baqalisa ukuprinta iphephancwadi elisahanjiswayo nanamhlanje, IMboniselo Evakalisa UBukumkani BukaYehova. Sithethanje sixelela abantu abakumazwe angaphezu kwama-230 abathetha iilwimi ezingaphezu kwama-600 ngenyaniso yeBhayibhile. Ulwazi lokwenyaniso luye lwasasazeka ngakumbi kunangaphambili!
Yintoni eyenzeka kwinyaniso yeBhayibhile emva kokufa kukaKristu?
Yintoni eye yasinceda sayifumana inyaniso yeLizwi likaThixo?


text:
IMIFANEKISO
IMIFANEKISO
Ngubani Owakhetha Ukukhonza UYehova?
Yiyiphi inkcazelo emchaza kakuhle umntu ngamnye oseBhayibhileni. Khangela ukuba ngabaphi abantu abaseBhayibhileni abakhetha ukukhonza uThixo.
OKUNGAKUMBI
UHana Wanceda USamuweli Akhonze UYehova
Le midlalo inceda abantwana abaphakathi kweminyaka emithathu nemithandathu bafunde ngesipho uHana awayesinika uSamuweli nyaka ngamnye.
Ngezixhobo Ezimbalwa, UDavide Unesibindi
Dibanisa abantu abaseBhayibhileni nemifanekiso ehambelana nabo.
UDavide Weza Ngegama LikaThixo
Nceda umntwana wakho afunde ngentsingiselo yegama likaThixo.


text:
ICANDELO 2
Ukushumayela NgoBukumkani
—Kushunyayelwa Iindaba Ezilungileyo Emhlabeni Wonke
NAMHLANJE awuphangelanga, kwakusasa ulungiselela ukuya entsimini. Awufuni ncam, kuba ubudinwarha. Ingathi ungasuka nje uziphumlele! Kodwa uyathandaza uze uhambe. Usebenza nodade okhulileyo, yaye ukunyamezela nobubele bakhe buyakukhuthaza. Njengoko nishumayela kwindlu ngendlu, uyakhumbula ukuba abazalwana noodade emhlabeni wonke nabo benza kwalo msebenzi, besebenzisa kwaezi ncwadi uziphetheyo, kwaye baqeqeshwe ngendlela efanayo neyakho. Xa ufika ekhaya, uziva uhlaziyekile. Uva kuthe ngco kuwe ngaphakathi kuba uye waya entsimini!
Eyona nto iphambili ngoku kuBukumkani bukaThixo ngumsebenzi wokushumayela. UYesu watsho kwangaphambili ukuba umsebenzi wokushumayela wawuza kwenzeka ngomkhamo ongazange wabonwa ngaphambili ngemihla yokugqibela. (Mat. 24:14) Siye sazaliseka njani esi siprofeto? Kweli candelo, siza kuthetha ngabantu, iindlela ezisetyenzisiweyo, nezinye izinto eziye zanced’ amaKristu akwazi ukushumayela, nto leyo enceda izigidi zabantu zibone ukuba uBukumkani bukaThixo abuyontsomi.
KWELI CANDELO
ISAHLUKO 6
Abantu Abashumayelayo
—Bazinikela Ngokuzithandela
Kwakutheni ukuze uYesu aqiniseke ukuba wayeza kuba nomkhosi wabantu abashumayelayo ngemihla yokugqibela? Unokubonisa njani ukuba ufuna uBukumkani kuqala?
ISAHLUKO 7
Iindlela Zokushumayela
—Kusetyenziswa Zonke Iindlela Zokuba Abantu Beve Isigidimi
Funda ngeendlela ezintsha eziye zasetyenziswa ngabantu bakaThixo ukuze bafikelele kubantu abaninzi kangangoko kunokwenzeka ngeendaba ezilungileyo ngaphambi kokuba isiphelo sifike.
ISAHLUKO 8
Izixhobo Zokushumayela
—Ukuvelisa Iincwadi Eziza Kusetyenziswa Kwintsimi Yehlabathi
Umsebenzi wethu wokuguqulela ubonisa njani ukuba uKumkani unathi? Ziziphi izibakala ezingeencwadi zethu ezikwenza uthi uBukumkani buyinto yokwenene?
ISAHLUKO 9
Imiphumo Yokushumayela
—“Amasimi . . . Amhlophe Ukuze Kuvunwe”
UYesu wafundisa abafundi bakhe izifundo ezibini ezibalulekileyo ngowona msebenzi ubalulekileyo wokuvunwa kwabantu. Ezi zifundo zisiphembelela njani namhlanje?


text:
Ngubani Umbhali WeBhayibhile?
Ukuba iBhayibhile ibhalwe ngabantu, kutheni kusithiwa ‘lilizwi likaThixo’? (1 Tesalonika 2:13) UThixo wazidlulisela njani iingcamango zakhe ebantwini?
Funda Okungakumbi
Ngaba Ukhona Umntu Owaziyo Ukuba IBhayibhile Yabhalwa Ngubani?
Ababhali beBhayibhile bathi babhala izinto abazixelelwa nguThixo. Sinokuzikholelwa njani izinto ezibhalwe kuyo?
Ngaba IBhayibhile Ibhalwe Ngobulumko Babantu?
Khawuve ukuba iBhayibhile ithini xa izithethelela.
Ngaba IBhayibhile Iluncedo Namhlanje?
Xa uHilton wemkayo ekhaya, abazali bakhe babengenathemba lokuba angaze atshintshe. Kodwa ekubuyeni kwakhe emva kweminyaka eyi-12, wayetshintshe kangangokuba babengasamazi. Kwenzeka ntoni?
IBhayibhile—Incwadi Evela KuThixo
Inokukunceda njani iBhayibhile ukuba uhlangabezane neengxaki onazo? Kutheni umele uzikholelwe iziprofeto eziseBhayibhileni?


text:
UBUTYEBI OBUPHUMA ELIZWINI LIKATHIXO | EZRA 6-10
UYehova Ufuna Simkhonze Ngokuzithandela
UEzra wenza amalungiselelo okubuyela eYerusalem
UEzra ufumana imvume kuKumkani uArtashashta yokuba abuyele eYerusalem ukuze ahambisele phambili unqulo lukaYehova apho
Ukumkani wanika uEzra “konke awayekucelile” esenzela indlu kaYehova—igolide, isilivere, ingqolowa, iwayini, ioli netyuwa, xa zizonke zazibiza ngaphezu kwe-R1 000 000 000 ngokwemali yanamhlanje
UEzra wathemba uYehova ukuba uza kubakhusela abakhonzi bakhe
Kwakuza kuba nzima ukubuyela eYerusalem
Kusenokwenzeka ukuba Indlela yayimalunga neekhilomitha eziyi-1 600 kwindawo eyayiyingozi
Uhambo lwathatha malunga neenyanga ezine
Abo babuyelayo kwakufuneka babe nokholo olomeleleyo, babe nenzondelelo ngonqulo oluyinyaniso nesibindi
UEZRA WAHAMBA . . .
Negolide nesilivere enobunzima obungaphezu kweetalente eziyi-750 okanye malunga nobunzima beenkunzi zendlovu ezikhule zagqiba ezintathu zaseAfrika
IINGXAKI ABADIBANA NAZO ENDLELENI EBUYAYO . . .
Izihange, iindlela zasentlango nezilwanyana zasendle eziyingozi